Diari Oficial de la Generalitat Valenciana


Sumari del DOGV 3858, del 17-10-2000 (2000/8015)

ACORD de 20 de juliol de 2000, de la Comissió Territorial d'Urbanisme de Castelló, relatiu a la modificació puntual del Pla General de Vila-real a la zona Pius XII.
--------------------------------------------------------------------------------------------------------------------------------------------------------------------

### Dades del document

Número de DOGV
:   3858

Data del DOGV
:   17-10-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/8015


Data del document
:   20-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vila-real
    * pla d'urbanisme

ACORD de 20 de juliol de 2000, de la Comissió Territorial d'Urbanisme de Castelló, relatiu a la modificació puntual del Pla General de Vila-real a la zona Pius XII. [2000/M8015]
  
Vist l'expedient relatiu a la modificació puntual del Pla General de Vila-real a la zona Pius XII, i de conformitat amb els següents,
  
Antecedents
  
Primer. El ple de l'ajuntament, en la sessió celebrada el 26 de juliol de 1999, va acordar aprovar inicialment el projecte de modificació del PGOU de la unitat d'execució Pius XII, relativa a la desafectació i requalificació de l'illa número 474 de Vila-real, i sotmetre'l a exposició pública per mitjà dels edictes inserits en el periòdic Mediterráneo, de 17 d'agost de 1999, i en el Diari Oficial de la Generalitat Valenciana número 3.596, de 26 d'agost del mateix any. Durant l'esmentat període no va haver-hi cap al·legació, i per acord del ple es va aprovar provisionalment en la sessió celebrada el 20 d'octubre de 1999.
  
Amb data 25 d'octubre de 1999, l'Ajuntament de Vila-real va trametre a la Conselleria d'Obres Públiques, Urbanisme i Transports de Castelló la documentació relativa a la modificació, i va sol·licitar-ne l'aprovació definitiva.
  
Per escrit del cap del Servei Territorial d'Urbanisme de Castelló, es va establir un període consultiu amb l'Ajuntament de Vila-real, perquè presentara documentació aclaridora de la modificació.
  
El 3 d'abril de 2000, l'Ajuntament de Vila-real va presentar certa documentació referida a la modificació ja esmentada, en la qual es van introduir unes variacions respecte a la documentació originària. Per això, novament, el cap del Servei Territorial d'Urbanisme de Castelló va concedir un tràmit d'audiència a aquest ajuntament perquè procedira a una nova aprovació respecte de les esmentades variacions.
  
Finalment, el 19 de juny de 2000, va entrar en el Registre General de la COPUT a Castelló, escrit de l'Ajuntament de Vila-real, pel qual es presentava certificació de l'acord adoptat per aqueix ajuntament pel qual s'aprovava un annex de la memòria de la modificació puntual de referència.
  
Segon. La documentació presentada consisteix en memòria informativa i justificativa i plànols d'informació i ordenació.
  
Tercer. L'objecte de la modificació és la desafectació i requalificació de l'illa número 474 que el Pla General qualifica de dotacional escolar LEC-1, per la qualificació de residencial edificació semioberta ESA, així com la delimitació d'una unitat d'execució. A més, l'illa número 482 que té una qualificació de dotacional GEC-10 (escorxador), passa a la qualificació de LEC-1 dotacional educatiu. Finalment, l'illa número 524 que té una qualificació en el PGOU com a IND-3, amb la modificació passa a tenir una qualificació dotacional de caràcter sociocultural GEC-3 Pavelló Municipal de Festes.
  
El canvi d'ús de l'illa 474 està motivat pel canvi d'ubicació de la dotació escolar determinada pel pla general, la qual s'ha decidit traslladar a una part dels terrenys de l'illa número 482, qualificada pel PGOU com a dotacional GEC-10 Escorxador, canvi aquest justificat en el trasllat de l'escorxador a un altre municipi. En aquest sentit, la parcel·la 474 mai ha estat efectivament destinada a l'ús escolar.
  
D'altra banda, es qualifica, igualment, com una nova dotació de caràcter sociocultural GEC-3, una propietat municipal anomenada Pavelló Municipal de Festes, situada en la confluència dels carrers Miralcamp, Mestre Serrano i Sant Mateu, en una zona de sòl urbà qualificat de IND-3 fins ara pel Pla General.
  
El resum del que s'ha exposat és el següent:
  
Illa Qualificació PGOU Qualificació
  
 modificació
  
116 FEO-1 ESA
  
221 LCE-13 LEC-1
  
835 FBM-8 GEC-3
  
Quart. El 6 de juliol de 2000, va emetre un informe favorable la Direcció General de Règim Econòmic de la Conselleria de Cultura, Educació i Ciència.
  
Fonaments de dret
  
Primer. La tramitació ha sigut correcta en compliment del que estableix l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant LRAU).
  
Segon. La documentació està completa, en compliment del que disposa l'article 27 en relació al 55.1 de la LRAU.
  
Tercer. La modificació que s'examina comporta la introducció d'alteracions en l'ordenació detallada del sòl urbà. Tal com reiteradament ha establert la jurisprudència, la determinació concreta de la qualificació d'uns terrenys inclosos en el sòl urbà s'emmarca clarament dins de la discrecionalitat del planejament urbanístic, i en aquests casos l'administració té una àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser realitzada per l'Ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen. Cal únicament, en supòsits com el que ens ocupa, un control autonòmic de legalitat, ja que, com indica l'article 40.1, últim paràgraf, de la LRAU, «la Generalitat no podrà aprovar definitivament els plans que incórreguen en infracció d'una disposició legal estatal o autonòmica».
  
Quart. Tenint en compte els termes de la modificació, el control autonòmic s'ha de centrar en el compliment de l'article 55.3 de la LRAU.
  
L'article 55.3 de la LRAU estableix que «qualsevol alteració de l'ordenació establerta per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantenir la proporció i qualitat de les dotacions públiques previstes respecte de l'aprofitament, sense augmentar aquest en detriment de la millor realització possible dels estàndards de l'ordenació». Aquest precepte legal el desplega l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que «quan ni l'antiga ordenació (a) ni la nova (n) complisca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.
  
La modificació proposada compleix el requisit establert per l'article 17 de l'annex del RPCV, i es justifica com cal en la memòria que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació és major que la mateixa relació en l'antiga ordenació. Numèricament, les determinacions de la modificació són les següents:
  
ISDn /IEBn>ISDa/IEBa
  
0.2849/1.1885 > 0.2840/1.1865
  
0.2397 > 0.2393
  
No s'observen, per tant, obstacles a l'aprovació definitiva de la modificació.
  
Cinqué. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta al dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efecte de resolució executòria.
  
D'acord amb tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament la modificació puntual del PGOU de la unitat d'execució Pius XII, relativa a la desafectació i requalificació de l'illa número 474 de Vila-real.
  
Contra el present acord, que no exhaureix la via administrativa, es podrà interposar recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 20 de juliol de 2000.- El secretari de la Comissió Territorial d'Urbanisme: Fernando Renau Faubell.